次韻富季申主簿梅花
作者：陳與義
朝代：宋

paragraphs: 東風知君將出遊，玉人迥立林之幽。
欹牆數苞乃爾瘦，中有萬斛江南愁。
君哦新詩我聽瑩，句裏無塵春色靜。
人人索笑那得禁，獨爲君詩起君病。
欲語未語令人嗟，桃李回看眼中沙。
同心不見昭儀種，五出時驚公主花。
典衣重作明朝約，聊復寬君念歸洛。
笛催疏影日更疏，快飲莫教春寂寞。